I et helt almindeligt rækkehus i Hjørring, sidder et helt ualmindeligt talent hver dag for at opnå sit mål. På sit lille værelse hjemme ved sin mor er Anders Vejrgang i gang med at udvikle sig til en af verdens bedste FIFA-spillere. Den 14-årige dreng fra Hjørring har siden han var 11 år vundet de fleste FIFA-turneringer, han har stillet op i, og for nylig skrev han kontrakt med det tyske storhold RB Leipzig. - Det er da fedt, at folk opdager det, man er god til, siger Anders Vejrgang. FIFA-spillet har omkring 10 millioner spillere på verdensplan og blandt dem bliver Anders Vejrgang kaldt verdens største talent. - Jeg forholder mig ikke rigtig til det. Jeg koncentrerer mig om at spille og blive så god som muligt. Jeg er lidt ligeglad med, hvor god folk ser mig, siger Anders Vejrgang. Vandt alles opmærksomhed Det store talent sprang første gang i øjnene på FIFA-verdenen i Nordkraft i Aalborg, da Anders Vejrgang var 11 år. - Jeg slog Danmarksmesteren 4-1, siger Anders Vejrgang. - Så gik det rigtig rigtig hurtigt. Vi blev kontaktet allerede dagen efter turneringen, fortsætter Anders’ mor Laila Vejrgang. Herfra gik Anders’ karriere fra AaB til Vendsyssel videre til AGF for nu at være på kontrakt i RB Leipzig, hvor han er den bedst betalte FIFA-spiller under 16 år. - Det er da fedt nok, at jeg nok er en af de eneste, der har været så god i så ung en alder, siger Anders Vejrgang. Verdensmester På sidelinjen har Anders Vejrgangs mor trofast stået gennem tre år og set sønnen udleve sin drøm foran PlayStationen. - Hvor stolt? Man er altid stolt af sine børn, det er fedt at se, når tingene lykkes for dem, siger Laila Vejrgang. For at må spille med i de store turneringer i FIFA skal man være 16 år – og til den tid er der kun ét mål for Anders Vejrgang. - Det er at vinde VM, siger Anders Vejrgang Hvornår sker det? - Når jeg er 16, svarer Anders Vejrgang. Den dag du kan spille mod de andre, der vinder du? - Ja, svarer Anders Vejrgang med et smil på læben. Er det noget du tør love? - Nej, men jeg håber på det, siger Anders Vejrgang.

Referat:
Som 11-årig slog Anders Vejrgang Danmarksmesteren i FIFA, og siden har karrieren taget fart.